HIT מכון טכנולוגי חולון

היסטוריה

המכון הטכנולוגי בחולון נוסד ב-1969 ביוזמת עיריית חולון, כמכון להכשרת מהנדסים. בתחילת דרכו נאבקה העירייה על קיומו, לאחר שוועדת שרים החליטה על סגירתו, משום שאוניברסיטת תל אביב החליטה להקים פקולטה להנדסה במסגרתה.
בהמשך דרכו שינה המוסד את שמו להמרכז לחינוך טכנולוגי חולון, והתמקד בהכשרת מורים להוראת הטכנולוגיה, במגמות חשמל ואלקטרוניקה, מכונות ועיצוב תעשייתי, בחסות אקדמית של אוניברסיטת תל אביב. המוסד העניק לבוגריו תעודת בוגר בחינוך טכנולוגי ותעודת הוראה. 
ב-1999 הפך למוסד אקדמי עצמאי להשכלה גבוהה, המוסמך על ידי המועצה להשכלה גבוהה. 
בשנת 2006 עבר המכון תהליך של מיתוג מחדש, וכיום הוא קרוי HIT מכון טכנולוגי חולון. HIT שהם ראשי התיבות של שמו באנגלית (Holon Institute of Technology).
בדצמבר 2011 אושר למכון להעניק לאנשי סגל תואר פרופסור חבר. המועצה להשכלה גבוהה סייגה אישור זה בדרישה כי במכון יהיו לפחות חמישה פרופסורים בתחום של המועמד שהמכון מבקש להעניק לו תואר פרופסור. באותו זמן קיבלו אישור דומה ארבע מכללות נוספות: המרכז האוניברסיטאי אריאל בשומרון (שבשנת 2013 הפך לאוניברסיטת אריאל בשומרון), המכללה האקדמית נתניה, המרכז הבינתחומי הרצליה והמסלול האקדמי המכללה למינהל.

פרופיל אקדמי

המכון הטכנולוגי חולון מתמקד בהוראת מדעים, הנדסה, טכנולוגיות למידה, ניהול טכנולוגיה ועיצוב, ועוסק במחקר עיוני ויישומי. 
המכון מכשיר אנשי מדע, מהנדסים, מנהלים ומעצבים. כדי להכין את הסטודנטים לתפקידים אלו מתקיים ב-HIT שיתוף פעולה הדוק עם התעשייה הכולל גם ליווי של תוכניות הלימודים על ידי גורמים שונים במשק (הרצאות אורח, הנחיית פרויקטים, הוראה ועוד).

תוכניות לימוד לתואר ראשון

במכון נלמדות 8 תוכניות לתואר ראשון במסגרתן יכולים הסטודנטים לבחור את מסלול ההתמחות המתאים להם:
תואר ראשון בהנדסת חשמל ואלקטרוניקה .B.Sc
תואר התמקד בהכשרת מהנדסי חשמל, מהנדסי אלקטרוניקה ומהנדסי תקשורת למחקר ופיתוח באקדמיה ובתעשייה. 
בסיום הלימודים, זכאים בוגרי הפקולטה להירשם בפנקס המהנדסים, כמהנדסי חשמל או כמהנדסי אלקטרוניקה, בהתאם למסלולים שבחרו.
תואר ראשון בעיצוב תעשייתי B.Design
במסגרת השנה הראשונה ללימודי עיצוב תעשייתי במכון הטכנולוגי חולון, הסטודנטים רוכשים ידע בסיסי נרחב בנושאים כמו תולדות האומנות, הארכיטקטורה, יסודות העיצוב ועוד. בהמשך מתרחבים הלימודים ללימודי התמחות במסגרתם מתמקדים במכלול הידע התאורטי והמעשי הנדרש בתחום, כולל השתתפות במגוון קורסי העשרה במסגרתם ניתן להתעמק ולהתפתח בתחומים שונים.
תואר ראשון בעיצוב פנים B.Design
תוכנית הלימודים מאתגרת ומתעדכנת בכל תקופת הלימודים בהתאם לחידושים טכנולוגים, שינויים חברתיים וצרכי השוק. התוכנית מתפתחת לאורך השנים ומאפשרת לכל סטודנט ללמוד את מגוון התחומים הרלוונטיים ביותר בתחום. המכון מקיים פעילויות נוספות להרחבת הידע ובהם סדנאות, ימי עיון, הרצאות אורח, תחרויות, תערוכות ואירועים מיוחדים.
תואר ראשון בעיצוב תקשורת חזותית B.Design
הלימודים במחלקה לעיצוב תקשורת חזותית במכון הטכנולוגי חולון מעניקים לסטודנט כלים, ידע ומענה לצרכים העכשוויים בשוק בתחומי העיצוב למסך והעיצוב האינטראקטיבי. לאורך כל תהליך הלימוד בקורסים השונים מודגש הקשר שבין העיצוב והפלטפורמות הטכנולוגיות בהן יתקיים.
תואר ראשון במדעי המחשב .B.Sc
לימודי מדעי מחשב ב-HIT עוסקים בהבנה, בתכנון ובפיתוח של אותם תהליכי מחשוב כמו גם בהבנת תהליכי ייצוג והעברת מידע באופן האופטימאלי. כול זאת תוך פיתוח מיומנויות מחקר, הרגלי למידה עצמית, סקרנות ויכולת להשתלב במציאות טכנולוגיות שלא מפסיקה להתפתח ולהשתנות.
תואר ראשון במתמטיקה שימושית .B.Sc
לימודי תואר ראשון במתמטיקה שימושית שמים דגש מיוחד על התנסות מעשית. במהלך הלימודים ייחשפו הסטודנטים למגוון בעיות מעשיות שיוצגו בשיתוף עם גורמי חוץ, שלל אפשרויות לפעילות hands-on ב: בניית מודלים מתמטיים; עיבוד אות ותמונה; ראייה ממוחשבת; אלגוריתמים לכלכלה ומסחר בורסאי; גיאו-אינפורמציה (GIS); כריית מידע; סימולציה מתמטית ממוחשבת בתחומים מובילים אחרים. 
תואר ראשון בניהול טכנולוגיה .B.Sc
התוכנית ללימודי ניהול טכנולוגיה לתואר ראשון ב-HIT מיועדת להכשרת בוגרים לתפקידי ניהול בחברות וארגונים טכנולוגיים, בתעשייה ובמגוון החברות העוסקות בניהול פרויקטים.
תואר ראשון בהנדסת תעשייה וניהול טכנולוגיה .B.Sc * 
תוכניות הלימוד מיועדות להכשיר בוגרים לתפקידי ניהול בחברות וארגונים טכנולוגיים, בתעשייה ובמגוון החברות העוסקות בניהול פרויקטים. בנוסף לכך, מסלול הלימוד יכול להתאים גם למי שמתכוון לאייש משרות שיווק, ניהול משאבי אנוש, אבטחת איכות, תכנון ובקרה ועוד רשימה ארוכה של תפקידי מפתח בתעשיות עתירות ידע. (* הענקת התואר מותנית באישור המועצה להשכלה גבוהה)
תואר ראשון בטכנולוגיות למידה .B.A
במהלך הלימודים לומדים הסטודנטים: כיצד אנשים לומדים וכיצד הם משתמשים במידע בעידן הדיגיטלי, להכיר את השפה ואת האתגרים של ההדרכה הארגונית וההדרכה המתוקשבת, לפתח, לעצב ולהפיק חומרי הדרכה ומידע אינטראקטיביים - עיצוב מנשק משתמש (GUI), להכיר את טכנולוגיות הלמידה והמערכות הקיימות היום ולהשתמש בהן ולפתח יישומים חדשים לאינטרנט ולסלולר (תכנות, עיצוב אתרים, שילוב ווידאו).

תוכניות לימוד לתואר שני

ב-HIT נלמדות 4 תוכניות לתואר שני (ללא תזה) בתחומי הטכנולוגיה, הניהול, ההנדסה והעיצוב:
תואר שני בהנדסת חשמל ואלקטרוניקה .M.Sc
תואר שני בניהול טכנולוגיה .M.Sc
תואר שני בעיצוב משולב M.Design
תואר שני בטכנולוגיות למידה .M.Aָָ

הקמפוס

קמפוס HIT ממוקם במרכז העיר חולון. שטחו הכולל כ-50 דונם, כאשר שמונת המבנים הקיימים בו כיום מכילים כ-23,000 מ"ר. בתוכנית הפיתוח העתידיות, מתוכננים להיבנות מבנים נוספים בהיקף של עד כ-90,000 מ"ר. 
בין פרויקטי הפיתוח העתידים מצויות תוכניות לבנייה מחודשת של בניין גולומב (1) – הבניין הוותיק ביותר בקמפוס והקמה של מעונות סטודנטים.